Szakmai beszámoló

**9. mérföldkő**

Közösségfejlesztés Zalaszentgyörgy, Kávás,

Zalaboldogfa és Zalacséb településeken

TOP-5.3.1-16-ZA1-2017-00003

Rendezvény neve: Zalaboldogfai falunap és parasztolimpia

Rendezvény időpontja: 2022.08.27.

Rendezvény helyszíne: Zalaboldogfa szabadidő központ, focipálya

Mérföldkő: 9.

Rendezvény besorolása Közösségi akciók, tevékenységek, események megvalósítása

Tervezett létszám: 120 fő

Résztvevők létszáma: 91 fő

Beszámolót készítette: Zsirka Erika

A zalaboldogfai falunap már a reggeli órákban elkezdődött a sportolással, a helyi futballcsapat mérkőzésével. A meccs után a vállalkozó szellemű ifjak 11-es rugóversenyen vettek részt. A kora délután motoros bemutatóval folytatódott, s ezzel párhuzamosan a focipálya túloldalán elkezdődőtek a gyermekprogramok is. Esti órákig volt lehetőség kihasználni a légvárat, ládavasútat, bőrműves kézművességet, arc és hennafestést és nem utolsó sorban íjászkodni is volt lehetőségük kicsiknek s nagyoknak egyaránt.

A tavalyi lelkesedésen felbuzdulva, 2022-ben újból megrendezésre került a parasztolimpia. A parasztolimpián a következő feladatokat hajtották végre a versenyzők: krumpliválogatás, gumicsizmarúgás, talicskatolás szlalompályán, bálagurítás, kötélhúzás, puzzlekirakás, tojásdobás, zsákbafutás, a településsel kapcsolatos TOTÓ kitöltése, napraforgó morzsolás, létrafutás, fafűrészelés. A csapatok idén is próbára tehették erejüket, fürgeségüket, tudásukat, kitartásukat. Amíg a sportos, kihívásokat szeretők vetélkedtek, a sportpálya hűvös oldalán a főzőverseny szakácsai által főttek és készültek a finomabbnál finomabb ételek.

17:00 órakor került sor a sörsátorban az ünnepélyes megnyitóra, melyen a köszöntötték a település újszülöttjeit, s szüleiket. Az elmúlt és az idei évben összesen öt kisgyermek született Zalaboldogfán, és bár a falunapi rendezvényen nem tudtak mindannyian részt venni, a köszöntés és az ajándék mindannyiuknak szólt. A polgármester nyugdíjba vonuló kollégájának, Hajgató Lászlónénak is megköszönte munkáját a falunapon, aki - mint mondta - minden feladathoz pozitívan és lelkesen állt hozzá. Továbbá Ámon Ferenc polgármester köszöntő beszédében elmondta, hogy a 360 fős település lakossága emelkedett a beköltözők által, mivel az utóbbi egy évben többen vásároltak Zalaboldogfán területet, így aztán az önkormányzati telkek már el is fogytak. Vigh László országgyűlési képviselő, miniszteri biztos is köszöntötte az egybegyűlteket. Arról beszélt, hogy sok mindent építhetünk, de a legfontosabbak a gyermekek, unokák, akik utánunk maradnak. Ha egy településen köszöntik a legkisebbeket, ott a jövőre gondolnak.

A megnyitót követően a vendégek kulturális programot láthattak. A műsor előadói: zalaszentgyörgyi Tornyos TánClub moderntánccsoport, zalaboldogfai Horváth Viola ének, Zalaapáti Boróka Táncegyüttes, “Zene nélkül mit érek én? “ Jurina Bea, Kovács Kata és Szilinyi Arnold előadásában.

19:00 órakor a focipályán Varga Katalin kutyásbemutatóját láthatták a résztvevők, majd a sörsátorban a zalaboldogfai Boros Eleonóra előadásával folytatódott a műsor. Ezt követően a Players bulizenekarral hajnalig tartott a falunapi bál.

Ez évben is mindenki talált kedvére való elfoglaltságot, szórakozási-, beszélgetési lehetőséget. Jó volt együtt látni a zalaboldogfaiakat a családi, baráti körükben, meghívott barátaikkal, ismerőseikkel!

Rendezvény számszerű eredménye:

Rendezvény nem számszerűsíthető eredménye: